Ithomo rĩa 4
Jesu Kristo Nũũ?
1. Ũtũũro wa Jesu waambĩrĩirie atĩa?
Ngũrani na andũ, Jesu aatũũraga igũrũ arĩ kĩũmbe kĩa roho atanaciarũo gũkũ thĩ. (Johana 8:23) Nĩwe waambire kũũmbwo nĩ Ngai, na nĩ aateithĩrĩirie indo iria ingĩ ciothe ikĩũmbwo. Nowe wiki wombirũo ĩmwe kwa ĩmwe nĩ Jehova nĩkĩo etagwo Mũriũ wa Ngai “wa mũmwe.” (Johana 1:14) Jesu aahũthagĩrũo arĩ Mwaria wa Ngai, nĩkĩo ningĩ etagwo “Ũhoro.”
2. Nĩ kĩĩ gĩatũmĩte Jesu oke gũkũ thĩ?
Ngai aatũmire Mũrũ wake gũkũ thĩ na njĩra ya gũthamia muoyo wake kuuma igũrũ nginya nda ya mũirĩtu Mũyahudi wetagwo Mariamu. Kwoguo, Jesu ndaarĩ na ithe mũmũciari. (Luka 1:30-35) Jesu okire gũkũ thĩ nĩguo (1) arutane ma ĩrĩa ĩgiĩ Ngai, (2) atũigĩre kĩonereria harĩ gwĩka wendi wa Ngai nginya rĩrĩa tũrĩ hatĩka-inĩ, na (3) arute muoyo wake mũkinyanĩru ũtuĩke ‘ũkũũri.’
3. Tũbataraga ũkũũri nĩkĩ?
Ũkũũri nĩ thogora ũrĩa ũrĩhagwo nĩguo mũndũ arekererio ndakae kũũragwo. (Thama 21:29, 30) Gĩkuũ na ũkũrũ itiarĩ thĩinĩ wa muoroto wa Ngai wĩgiĩ mũndũ. Tũmenyaga ũguo atĩa? Ngai eerire mũndũ wa mbere, Adamu, atĩ “angĩehirie,” nĩ angĩakuire. Korũo Adamu ndehirie-rĩ, ndangĩakuire. (Kĩambĩrĩria 2:16, 17; 5:5) Kũringana na Bibilia, gĩkuũ ‘gĩatonyire’ thĩinĩ wa thĩ kũgerera Adamu. Kwoguo, akĩgaĩra njiarũa ciake ciothe mehia, na gĩkuũ kĩrĩa kiumanaga namo. Nĩkĩo tũbataraga ũkũũri wa gũtũhonokia kuuma harĩ gĩkuũ kĩrĩa twagaire kuuma kũrĩ Adamu.
Nũũ ũngĩahotire gũtũrĩhĩra thogora wa ũkũũri nĩguo tũkũũrũo gĩkuũ-inĩ? Rĩrĩa twakua-rĩ, tũrĩhagĩra o mehia maitũ ithuĩ ene. Gũtirĩ mũndũ ũtarĩ mũkinyanĩru ũngĩhota kũrĩha thogora wa ũkũũri wa mehia ma andũ arĩa angĩ.
4. Jesu aakuire nĩkĩ?
Ngũrani na ithuĩ, Jesu aarĩ mũkinyanĩru. Kwoguo ndaabataraga gũkua nĩ ũndũ wa mehia make—ndaarĩ namo. Ithenya rĩa ũguo, Jesu aakuire nĩ ũndũ wa mehia ma andũ angĩ. Ngai onanirie wendo Wake mũnene harĩ andũ na njĩra ya gũtũma Mũriũ akue nĩ ũndũ witũ. Ningĩ Jesu nĩ onanirie wendo harĩ ithuĩ na njĩra ya gwathĩkĩra Ithe na kũruta muoyo wake nĩ ũndũ wa mehia maitũ.
5. Jesu mahinda-inĩ maya areka atĩa?
Rĩrĩa aarĩ gũkũ thĩ, Jesu nĩ aahonagia arũaru, akariũkia akuũ, na agateithia arĩa maarĩ na mathĩna. Na njĩra ĩyo akĩonania ũrĩa ageekĩra arĩa othe aathĩki mahinda marĩa maroka. (Mathayo 15:30, 31; Johana 5:28) Thutha wa Jesu gũkua, Ngai nĩ aamũriũkirie arĩ kĩũmbe kĩa roho. (1 Petero 3:18) Agĩcoka agĩikara mwena wa ũrĩo wa Ngai etereire o nginya rĩrĩa Jehova aamũtuire Mũthamaki igũrũ rĩa thĩ yothe. (Ahibirania 10:12, 13) Rĩu Jesu arathamaka igũrũ arĩ Mũthamaki, na arũmĩrĩri ake nĩ marahunjia ũhoro ũcio mwega thĩinĩ wa thĩ yothe.
Ica ikuhĩ, Jesu nĩ arĩhũthĩra hinya wake arĩ Mũthamaki kũniina mĩnyamaro na arĩa mamĩrehaga. Andũ arĩa othe monanagia wĩtĩkio harĩ Jesu na makamwathĩkagĩra nĩ magaakenera muoyo thĩinĩ wa thĩ ĩtuĩtwo paradiso.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn